Bill Richardson

William Blaine «Bill» Richardson (født 15. november 1947 i Pasadena i California, død 1. september 2023 i Chatham i Massachusetts) var en amerikansk demokratisk politiker. Han var guvernør i delstaten New Mexico fra 2003 til 2011. Richardson var også kongressmann, USAs ambassadør til FN og energiminister under president Bill Clinton. Han stilte som kandidat ved de demokratiske primærvalgene i 2008, men trakk seg den 10. januar 2008 etter svake resultater ved primærvalgene i Iowa og New Hampshire. 

Liv og virke
 Bakgrunn
Bill Richardson var såkalt hispanic, en USA-amerikaner med latinamerikansk bakgrunn. Hans mor, Maria Luisa Lopez-Collada, var fra Mexico. Faren hans William Blaney/Blaine Richardson, hadde også en delvis lignende bakgrunn, idet dennes mor var fra Nicaragua. Men han var også etterkommer av William Brewster, en passasjer på skipet Mayflower som bragte engelske nybyggere til Amerika i 1620. 

Bill Richardson vokste opp nær Mexico by på en overdådig hacienda i Coyoacáns barrio San Francisco og ble oppdratt som katolikk. Da han var 13 år sendte foreldrene ham til USA for skolegang ved Middlesex School i Concord i Massachusetts. På de skolene han gikk på ble han baseballspiller, og spilte i en periode for Tufts University. Han var nær ved å gjøre sporten til en levevei, men en dårlig arm satte en stopper for det. Ved Tufts studerte han fransk språk og statsvitenskap, og tok en grad ved universitetets skole for jus og diplomati. Han møtte sin hustru Barbara Flavin i Boston.

 Tidlig politisk karriere 
I syv valgperioder var Bill Richardson medlem av representantenes hus i den amerikanske kongressen.

Under president Bill Clinton var Richardson USAs FN-ambassadør (1997-1998) og deretter USAs energiminister (1998–2000). Under Clinton-administrasjonen representerte han ved en rekke anledninger USA på en rekke utenlandsoppdrag, for eksempel ved å få frigitt amerikanske fanger i Irak i juli 1995 og ved å få ordnet med utreise av tre fengslede kubanske dissidenter fra Cuba til USA i februar 1996.Florida: Lawmaker Obtains 3 Cubans' Freedom i: Los Angeles Times 13. februar 1996, lest 19. september 2011 Han var leder av klubben for demokratiske guvernører, og med dette var han ved siden av formannen av Democratic National Committee, som er partiets høyeste organ, den da høyestrangerte demokratiske partifunksjonær.

I 2004 støttet han senator John Kerrys presidentskapskandidatur. Både da John Kerry og da og under Al Gores presidentskapskampanje ble det meldt i mediene at Bill Richardsons stod høyt oppe på deres respektive lister for mulige visepresidenter. 

I september 2006 klarte Richardson å få frigitt den amerikanske journalist og Pulitzervinner Paul Salopek og to andre gisler som ble holdt som fanger i Sudan.

Guvernør av New Mexico
I november 2002 beseiret han den republikanske kandidaten John Sanchez for guvernørskapet i New Mexico og vant da delstaten tilbake til demokratene. Han etterfulgte den republikanske guvernør Gary E. Johnson og ble valgt til den eneste latinamerikanske (hispanic) guvernøren i USA på den tiden. I 2006 ble han gjenvalgt med 68 prosent av stemmene mot den republikanske utfordreren John Dendahl. I mars 2009 undertegnet Richardson et lovforslag om avskaffelse av dødsstraff og omgjøring av ilagte slike straffer til livsvarig fengsel uten mulighet for prøveløslatelse. Dette gjorde New Mexico til den 15. amerikanske staten uten dødsstraff.

Fordi New Mexicos konstitusjon forbød en tredje periode for guvernør, kunne ikke Richardson å stille for en ny periode i 2010. Hans viseguvernør Diane Denish stilte opp for å etterfølge ham, men ble beseiret av republikaneren Susana Martinez, som erstattet Richardson den 1. januar 2011.

Kandidat til demokratenes primærvalg forut for presidentvalget i 2008 
I 2007/08 stilte han som kandidat ved primærvalgene forut for presidentvalget i 2008, men trakk seg tidlig i prosessen og gav sin støtte til Barack Obama.

Nei takk til tilbud om ministerpost
Barack Obama vant både demokratenes nominasjon og så presidentvalget. Den 21. november 2008 ble det offentlig at Richardson var Obamas sannsynlige valg til handelsminister, men den 4. januar 2009 bad Richardson om ikke å bli nominert til denne oppgaven. 

Han begrunnet dette med en pågående etterforskning av korrupsjon mot ham. Mistanken var ubegrunnet, sa han, men prosedyren satte kongressens bekreftelse av ham som minister i fare. Med tanke på den vanskelige økonomiske situasjonen kunne han ikke med god samvittighet be om en slik forsinkelse, sa han. Den valgte presidenten godtok avgjørelsen.Korruptionsvorwürfe. Obamas designierter Handelsminister schmeißt hin. Spiegel Online, 4. januar 2009, lest 25. januar 2009  I Richardsons sted nominerte Obama den republikanske senatoren Judd Gregg (New Hampshire), som i utgangspunktet takket ja, men deretter også trakk seg etter en kort tenkepause, og til slutt gikk posten til demokraten Gary Locke, tidligere guvernør i Washington.

Obama-administrasjonen overtok etter Bush-administrasjonen den 20. januar 2009. Undersøkelsen mot Richardson ble forøvrig lagt bort etter en tyid.

Senere virke
Richardson ble av og til bedt om råd og dåd i diplomatiske sammenhenger vedrørende Nord-Korea. Han besøkte landet ved flere anledninger, blant annet for å prøve å få frigitt amerikanere som var i forvaring der. Han gjennomførte en rekke private humanitære initiativer, hvorav ett som sikret løslatelden av den amerikanske journalisten Danny Fenster fra et fengsel i Myanmar i november 2021.

Bill Richardson døde i sin sommerbolig i Chatham i Massachusetts den 1- september 2023, i en alder av 75 år.

 Referanser 

 Eksterne lenker 





Kategori:Guvernører i New Mexico
Kategori:USAs FN-ambassadører
Kategori:Ambassadører fra USA
Kategori:Demokratiske presidentkandidater fra USA 2008
Kategori:Personer fra USA av meksikansk opphav
Kategori:Personer fra Pasadena
Kategori:Personer fra Mexicos føderale distrikt
Kategori:Personer fra Boston
Kategori:Bill Clintons regjering